Lovitură pentru Bayern Munchen! Un titular nu va evolua în returul semifinalei Ligii Campionilor cu Real Madrid
Bayern Munchen a confirmat că Raphaël Guerreiro va absenta miercuri înn manşa secundă a semifinalei Ligii Campionilor cu Real Madrid.
Guerreiro s-a accidentat la „ligamentele şi capsula” piciorului stâng
Internaţionalul portughez a suferit o accidentare la piciorul stâng, sâmbătă, la Stuttgart. Clubul din Munchen nu a precizat o durată exactă a indisponibilităţii lui Raphaël Guerreiro, precizând că acesta va lipsi „în următoarele meciuri” pentru Bayern, care mai are de jucat trei sau patru meciuri până la finalul sezonului (manşa secundă a semifinalei Ligii Campionilor, două meciuri din Bundesliga şi posibila finală a Ligii Campionilor de pe Wembley, la 1 iunie).
Guerreiro, în vârstă de 30 de ani, s-a accidentat la „ligamentele şi capsula” piciorului stâng, la meciul cu VfB Stuttgart de sâmbătă, scor 1-3, şi a părăsit terenul în cârje.
Bayern Munchen şi Real Madrid se întâlnesc, miercuri, în manşa secundă a semifinalelor Ligii Campionilor. În tur, scorul a fost 2-2.